PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru modificarea şi completarea Legii nr. 544 din 12 octombrie 2001 privind liberul acces la informaţiile de interes public 


Propunerea legislativă pentru modificarea şi completarea Legii nr.544 din 12 octombrie 2001 privind liberul acces la informaţiile de interes public a fost transmisă Comisiei cu adresa nr. Pl.-x  832 din 8 noiembrie 2006.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru administraţie publică, amenajarea teritoriului şi echilibru ecologic, Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. Până la data întocmirii raportului s-au primit avize negative din partea Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. În redactarea raportului Comisia a ţinut cont de avizul favorabil nr. 728 din 18.05.2006 emis de Consiliul Legislativ precum şi de Punctul de vedere al Guvernului nr. 1853/14.06.2006, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă  face parte din categoria legilor ordinare. 

Propunerea legislativă a fost respinsă de Senat în şedinţa din 1 noiembrie 2006, în calitate de primă Cameră sesizată.

Propunerea legislativă a fost dezbătută în şedinţa Comisiei din  29 noiembrie 2006. 

În conformitate cu prevederile art. 54 din Regulamentul Camerei Deputaţilor, republicat, la dezbateri a participat, din partea Guvernului, dl. Ioan Onisei, secretar de stat în cadrul Ministerului Culturii şi Cultelor. 
Iniţiativa legislativă are ca obiect de reglementare modificarea şi completarea Legii nr.544/2001 privind liberul acces la informaţiile de interes public, propunându-se reducerea, de la 30 la 15 zile, a termenului în care poate fi depusă reclamaţia împotriva funcţionarului care refuză, explicit sau tacit, aplicarea dispoziţiilor Legii 544/2001 şi modificarea articolului 22, alineatul (1), în sensul înlocuirii sintagmei “instanţa poate obliga” cu sintagma ”instanţa va obliga”. 
La lucrările Comisiei au fost prezenţi 16 deputaţi, din totalul de 21 membri ai Comisiei. 


Raportul Comisiei a fost adoptat cu unanimitatea voturilor celor prezenţi în sală în momentul votării.


Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea  propunerii legislative pentru modificarea şi completarea Legii nr.544 din 12 octombrie 2001 privind liberul acces la informaţiile de interes public.  Motivarea respingerii se întemeiază pe următoarele considerente:  

· Modificările propuse sunt inoportune, limitând considerabil tocmai dreptul cetăţeanului de a depune reclamaţie, iar, pe de altă parte, sunt imposibil de aplicat, în termenul propus, de 7 zile, trebuind să se efectueze atât cercetarea administrativă cât şi aplicarea sancţiunilor disciplinare şi comunicarea acestor date împreună cu informaţiile de interes public solicitate iniţial;
· În ceea ce priveşte modificarea articolului 22 alin. (1), respectiv înlocuirea sintagmei “instanţa poate obliga” cu sintagma ”instanţa va obliga”, pe de-o parte, se înlătură posibilitatea instanţei de a face o aplicare corectă şi legală a legii, iar pe de altă parte duce la încălcarea unor norme generale de drept. Astfel, pentru a se acorda daune, indiferent de natura lor, este necesară existenţa unui prejudiciu, instanţa fiind cea care constată, pe baza documentelor depuse, existenţa sau inexistenţa acestuia. Dacă textul de lege s-ar modifica în sensul celor propuse, daunele ar trebui acordate în mod automat de către instanţă, fără a se mai putea pronunţa asupra temeiniciei acordării acestora. 

